Jann Sjursen (KRF), 2002-03-21:
Kristeligt Folkeparti hilser det socialdemokratiske beslutningsforslag om en styrket integrationsindsats velkommen.
Vi synes, det er fint, at Socialdemokratiet med de 40 punkter, der er opregnet i forslaget, nu giver sit bud på, hvordan vi kan styrke integrationen.
En del af forslagene, må man sige, er gennemført eller er på vej til at blive gennemført.
F.eks som også integrationsministeren nævnte i sin tale tidligere, har vi igennem satspuljeforliget sikret, at der nu bliver gjort en forstærket indsats for at hjælpe piger, som bliver tvunget ind i ægteskab osv., noget, som vi også har gjort i fællesskab med Socialdemokratiet.
Vi kan jo så i dag glæde os i fællesskab over, at man allerede er på vej til at opfylde et af de punkter, der er nævnt i Socialdemokratiets udspil.
Socialdemokratiet kommer med sit bud her i dag.
Jeg vil blot sige, at vi fra Kristeligt Folkepartis side - det forbyder næsten sig selv i de her tider at tale om det, men alligevel - i lang tid har skelet til Farum Kommune og det, man har gjort der, og det kommer vi forhåbentlig til at diskutere efter sommerferien, især når regeringen fremsætter sine forslag.
Vi tror, at det i virkeligheden er vejen frem i højere grad at sikre ikke mindst udlændinge på kontanthjælp den mulighed, vi giver dem for at blive integreret på arbejdsmarkedet, at man sætter tidligt ind og stiller krav eller i virkeligheden forventer, vil jeg sige, at også kontanthjælpsmodtagere kan bidrage til deres egen forsørgelse, ved at de kommer hurtigt i arbejde,
Jeg fornemmer, at det er noget af det, som også præger det socialdemokratiske forslag nr. B 80, som vi behandler her i dag, men at man trods alt ikke er villig til at tage skridtet fuldt ud.
Det beklager jeg sådan set, for jeg faktisk mener, at det er menneskeværdigt at forvente, at folk bidrager til deres egen forsørgelse.
Det er ikke en straffeekspedition.
Det er faktisk en menneskeværdig politik at have de forventninger, og når det så samtidig er altafgørende for integrationen, så er det sådan set den vej, vi skal forfølge, i øvrigt ikke bare i forhold til udlændinge, men i forhold til alle, for der er så sandelig også etnisk hvide danskere, der har brug for at blive integreret på arbejdsmarkedet. Derfor vil jeg godt sige, at de bemærkninger, jeg har givet den del, som altså for os må være tyngden i en forstærket integrationsindsats, vedrører altså faktisk ikke kun udlændinge, som selvfølgelig har nogle særlige barrierer i forhold til at vinde fodfæste på arbejdsmarkedet, f.eks. i form af manglende sproglige kompetencer, men de vedrører faktisk alle dem, som ikke er i arbejde, og som er på kontanthjælp, altså såvel nydanskere som gammeldanskere.
Vi behøver faktisk ikke at gøre den helt store forskel i den sammenhæng.
Det er umuligt at forholde sig til de 40 enkelte elementer i en ordførertale her, men jeg ser det sådan set også mere som Socialdemokratiets ønske om at spille sig selv på banen i denne her debat, og det hilser jeg bestemt velkommen, lige så vel som vi jo fra Kristeligt Folkepartis side gjorde det samme, da vi i sin tid fremlagde vores integrationsudspil med 24 punkter.
Det har vi dog ikke valgt at fremsætte i form af et beslutningsforslag, men Socialdemokratiet skal da ikke have utak for, at det har gjort det her.
Det kan give inspiration til det videre arbejde og måske ikke mindst til de forhandlinger, som vi fra Kristeligt Folkepartis side håber kommer i gang til efteråret om de lovforslag, som regeringen skal fremsætte, der skal udmønte den del af regeringens udlændingepolitik, der vedrører integrationen og ikke mindst integrationen på arbejdsmarkedet, hvor vi håber, at man vil søge bredere aftaler end det, som må blive udkommet af de forhandlinger, der har været om lovforslagene tidligere i dag.